เซ็นทรัลแกรนด์

เซ็นทรัลแกรนด์ หรือชื่อเดิม เดอะ แกรนด์ พระราม 9 เป็นโครงการพัฒนาย่านธุรกิจและพื้นที่พาณิชยกรรมแบบประสมในกรุงเทพมหานคร บนพื้นที่ 73 ไร่ บริเวณถนนพระราม 9 ซอย 3 ใกล้แยกพระราม 9 ในพื้นที่แขวงห้วยขวาง เขตห้วยขวาง กรุงเทพมหานคร บริหารงานโดย บริษัท แกรนด์ คาแนล แลนด์ จำกัด (มหาชน)เดอะแกรนด์พระราม 9! "จีแลนด์" ทุ่ม 6 หมื่นล้านผุด BCD ครบวงจร ในเครือของเซ็นทรัลพัฒนา

 การจัดสรรพื้นที่ 
ภายในโครงการเดอะ แกรนด์ พระราม 9 มีการแบ่งพื้นที่ภายในโครงการออกเป็นหลายส่วนตามจุดประสงค์ของการใช้พื้นที่ ซึ่งพื้นที่ทั้งหมดประกอบไปด้วย

 อาคารสำนักงาน 
 อาคาร จี ทาวเวอร์ ตั้งอยู่ริมถนนรัชดาภิเษก ติดกับศูนย์การค้าเซ็นทรัลแกรนด์ เป็นอาคารสำนักงานแบบ 2 อาคารฐานเดียว ความสูง 26 และ 36 ชั้น ปัจจุบันเสร็จสมบูรณ์และเปิดใช้งานเรียบร้อยแล้ว  อาคารนี้เป็นที่ตั้งของบริษัทข้ามชาติเป็นส่วนใหญ่ ไม่ว่าจะเป็น หัวเว่ย เน็กซอน รวมถึงยังเป็นที่ตั้งสำนักงานใหญ่ของ กรุงไทย-แอ็คซ่า ประกันชีวิต และเป็นสำนักงานย่อยของธนาคารไทยพาณิชย์ที่ขยายออกมาจากอาคารเอสซีบีปาร์คพลาซาเดิม โดดเด่นเป็นสง่าบนถนนรัชดาภิเษกด้วยสถาปัตยกรรมภายนอกของอาคารที่มองจากถนนรัชดาภิเษก ตลอดจนถึงถนนวิภาวดี-รังสิต ถนนศรีอยุธยา และอนุสาวรีย์ชัยสมรภูมิ อาคารจะเป็นรูปทรงตัวอักษร "จี" ในภาษาอังกฤษ แต่หากมองจากฝั่งด้านหลังของอาคาร คือจากฝั่งการรถไฟฟ้าขนส่งมวลชนแห่งประเทศไทย และถนนประดิษฐ์มนูธรรม อาคารจะเป็นรูปทรงตัวอักษร "ง"
 อาคาร เดอะไนน์ ทาวเวอร์ส ตั้งอยู่ในซอยพระราม 9 สแควร์ เป็นอาคารสำนักงานแบบ 2 อาคารฐานเดียว ความสูง 34 และ 36 ชั้น ปัจจุบันได้เปิดใช้งานเรียบร้อยแล้ว และอาคารนี้ยังเป็นที่ตั้งของสำนักงานใหญ่ บริษัท แกรนด์ คาแนล แลนด์ จำกัด (มหาชน) และสำนักงานบริหารโครงการเดอะ แกรนด์ พระราม 9
 อาคาร ยูนิลีเวอร์เฮาส์ ตั้งอยู่บริเวณปากซอยพระราม 9 ซอย 3 เป็นอาคารสำนักงานแบบอนุรักษ์สิ่งแวดล้อม ความสูง 12 ชั้น ปัจจุบันได้เปิดใช้งานแล้ว โดย ยูนิลีเวอร์ ประจำภูมิภาคเอเชียแปซิฟิก ได้เช่าเหมาอาคารเพื่อใช้งานเป็นอาคารสำนักงานใหญ่ประจำภูมิภาคเอเชียแปซิฟิก ซึ่งย้ายมาจากอาคารไทยพาณิชย์ ปาร์ค พลาซาเดิม

 ศูนย์การค้า 
 เซ็นทรัล พระราม 9 ตั้งอยู่ริมถนนรัชดาภิเษก ตรงข้ามกับฟอร์จูนทาวน์ เป็นอาคารศูนย์การค้าและอาคารสำนักงานความสูง 15 ชั้น ภายในประกอบไปด้วย ห้างสรรพสินค้าเซ็นทรัล ท็อปส์ ฟู้ด ฮอลล์ ร้านค้า ร้านอาหาร โรงภาพยนตร์เอสเอฟเอ็กซ์ ซีเนม่า สวนสนุกฮาร์เบอร์แลนด์ ลานไอซ์สเก็ต ศูนย์สุขภาพ สถาบันความงาม และศูนย์การศึกษา
 เดอะ ช้อปเปส แกรนด์ พระราม 9 เป็นโครงการศูนย์การค้าและร้านค้าเช่าในพื้นที่อื่น ๆ ของเซ็นทรัลแกรนด์ กระจายตัวอยู่หลายจุดทั่วโครงการดังต่อไปนี้
 ช้อปเปส แอท เบลล์ ตั้งอยู่ในซอยพระราม 9 สแควร์ เป็นอาคารศูนย์การค้าความสูง 4 ชั้น โดยเป็นฐานใหญ่ของโครงการ เบล แกรนด์ อเวนิว ภายในประกอบไปด้วย ซุปเปอร์มาร์เก็ต "ท็อปส์" (เดิมวิลล่า มาร์เก็ต) ร้านค้า ร้านอาคาร สถาบันความงาม และลานกิจกรรม ปัจจุบันเปิดใช้งานแล้ว
 ช้อปเปส แอท จี ทาวเวอร์ ตั้งอยู่ริมถนนรัชดาภิเษก เป็นอาคารศูนย์การค้าความสูง 4 ชั้น และเป็นฐานใหญ่ของโครงการจีทาวเวอร์ส์ มีทางเชื่อมไปสถานีพระราม 9 ที่ชั้น B2 และทางเชื่อมเข้าศูนย์การค้าเซ็นทรัล พระราม 9 ที่ชั้น B2, B1 และชั้น 2

 อาคารใช้สอยอื่นๆ 
 อาคารที่พักอาศัย เบล แกรนด์ อเวนิว ตั้งอยู่ภายในซอยพระราม 9 สแควร์ เป็นอาคารที่พักอาศัย 8 อาคาร ปัจจุบันเปิดใช้งานและโอนกรรมสิทธิ์ทั้งหมดแล้ว

พื้นที่ใช้สอยในอนาคต
 เซ็นทรัลสแควร์ ตั้งบนพื้นที่เดิมของอาคารซุปเปอร์ ทาวเวอร์ เป็นอาคารสูง 38 ชั้น + ชั้นใต้ดิน 5 ชั้น จำนวน 3 อาคาร ประกอบด้วย อาคารฝั่งถนนรัชดาภิเษก (ด้านหลังอาคารจี ทาวเวอร์) ใช้ประโยชน์เป็นส่วนต่อขยายของศูนย์การค้าเซ็นทรัล พระราม 9 เพื่อขยายพื้นที่ให้เช่ามากขึ้น รวมถึงเป็นที่ตั้งของห้างสรรพสินค้าเซ็นทรัล สาขาพระราม 9 แห่งใหม่ ที่จะย้ายออกจากอาคารเซ็นทรัล พระราม 9 หลังปัจจุบัน และอาคารฝั่งถนนพระราม 9 ซอย 3 (ตรงข้ามอาคารอาร์เฮาส์) ใช้ประโยชน์เป็นอาคารแบบประสม ประกอบด้วยพื้นที่ขายให้เช่า อาคารสำนักงาน และโรงแรม ปัจจุบันอยู่ระหว่างการก่อสร้าง

 อ้างอิง 

 แหล่งข้อมูลอื่น
 ข้อมูลรวมโครงการ
 จี ทาวเวอร์
 เซ็นทรัลพลาซา แกรนด์ พระราม 9 
 เดอะ ช้อปส์ แอท เบล แกรนด์ พระราม 9 

หมวดหมู่:เขตห้วยขวาง
หมวดหมู่:ศูนย์การค้าของกลุ่มเซ็นทรัล
หมวดหมู่:ศูนย์การค้าในกรุงเทพมหานคร
หมวดหมู่:สิ่งก่อสร้างตั้งแต่ พ.ศ. 2554